DOCUMENTE Controlul Fiscului la RISE PROJECT s-a bazat pe delațiunea unui personaj fictiv, spune fostul șef al Fiscului, Gelu Diaconu

Gelu Ștefan Dianconu, fostul șef al ANAF, a publicat pe contul său de Facebook documentul despre care susține că a stat la baza controlului din 2017 al Direcției Antifraudă din ANAF la redacția Rise Project, publicație online care a investigat afacerile lui Liviu Dragnea din Brazilia.

UPDATE: Gelu Diaconu a repostat documentele pe contul său de Facebook după ce postarea inițială fusese ștearsă, ca urmare a raportărilor făcute de ”postacii PSD.

La momentul controalelor la redacțiile Rise Project și HotNews.ro din 2017, șeful ANAF era Bogdan Stan, un personal loial lui Liviu Dragnea, acum membru în conducerea Curții de Conturi (vezi foto).

Documentul, o delațiune de două pagini despre presupuse încălcări ale legii, este semnat de o anume ”Carmen Bungescu”, care pretinde că ar fi fost contabil al Asociației Rise Project. Gelu Diaconu spune însă că este vorba despre un personaj fictiv, inventat de oamenii lui Liviu Dragnea din fruntea ANAF pentru a justifica demararea unui control fiscal.

”Personajul inventat, Carmen Bungescu, „sesizează” un fapt oarecum banal, cvasi-general pentru redacții mass-media: anume că unii redactori lucrează pe baza de contracte de cesiune de drepturi de autor, deși se presupune că prestează activități care ar fi trebuit să fie remunerate pe baza unui contract de muncă. Pe baza acestui document integral fals, au demarat controlul, concomitent cu cel demarat tot pe baze fictive la Hotnews. Semnalul fiind, evident: „nu-l mai deranjați pe șefu’!”, a scris Gelu Diaconu pe Facebook.

Fostul șef al Fiscului a mai arătat că scopul controlului început în vara anului trecut la Rise Project a fost ”identificarea presupușilor finanțatori care ar fi asigurat deplasarea jurnaliștilor Rise Project pentru investigarea afacerilor și proprietătilor lui Liviu Dragnea din Fortaleza (Brazilia)”.

Gelu Diaconu le-a cerut organelor statului să se autosesizeze și să demarareze cercetările ”în vederea stabilirii persoanelor implicate în derularea acestor activităti profund ilegale”.

Cu o săptămână în urmă, Diaconu a prezentat tot pe Facebook pe Facebook documente de la Fisc despre care susține că probează faptul că Antifrauda a acționat la comanda politică în cazul controlului efectuat la HotNews.ro în 2017. ”In regimul iliberal PSD-Dragnea, presa care-i critică e controlată la comandă de ANAF! Scopul: intimidare și răzbunare! Astăzi: cazul Hotnews!”, scrie Diaconu pe Facebook. Documentul prezentat este o notă întocmită de Direcția Generală Antifraudă Fiscală în iulie 2017 privind controlul la HotNews.ro.